Pompierii Detașamentului Hunedoara au intervenit în noaptea de joi spre vineri, în jurul orei 24.00, pe strada Ștrandului din municipiu, unde a fost semnalată o explozie într-un apartament situat la etajul 1 al unui bloc.
Au fost mobilizate de urgență două autospeciale de stingere cu apă și spumă, autoscara mecanică și un echipaj SMURD.
Pompierii au găsit o femeie în vârstă de 86 de ani, care a suferit arsuri de gradul I la nivelul mâinilor. Aceasta a fost asistată medical de către paramedicii SMURD și ulterior a fost transportată la UPU Hunedoara pentru tratament de specialitate.
Pompierii au stabilit că explozia a fost cauzată de acumulare de gaze provenite de la aparatul de gătit lăsat nesupravegheat. Explozia nu a fost urmată de incendiu.
În urma exploziei a fost afectată doar ușa de acces în locuință.
(sursa: Mediafax)